作者：魏庭玉
词牌/韵律：贺新凉・贺新郎

paragraphs: 暮雨初收霁。
凭阑干、一江新绿，远山凝翠。
漠漠春阴添客思，怅望天涯无际。
又猛省、平生行止。
楚尾吴头多少恨，付吟边、醉里消磨矣。
浮世事，只如此。
阳关三叠徒劳耳。
也何须、琵琶江上，掩青衫泪。
一斗百篇乘逸兴，要借青天为纸。
儿辈诧、龙蛇飞起。
今夜月明呼酒处，待明朝、酒醒帆千里。
且为我，唱新制。